1. pielikums

Latvijas Nacionālā kultūras centra

2022. gada 28. novembra rīkojumam Nr.1.1-4/70

## Profesionālās kvalifikācijas eksāmena programma

## izglītības programmā „Mūzikas vēsture un teorija”

1. **Vispārīgie jautājumi**
   1. Profesionālās kvalifikācijas eksāmena programma ir izstrādāta, ievērojot profesijas standartā un izglītības programmā noteiktās prasības;
   2. Profesionālās kvalifikācijas eksāmens kārtojams valsts valodā;
   3. Profesionālās kvalifikācijas eksāmens notiek **klātienē un/vai attālināti**.

# Eksāmena mērķis

Pārbaudīt un novērtēt izglītojamā zināšanas un prasmes noteiktā profesionālajā kvalifikācijā atbilstoši profesionālās izglītības programmas un profesionālās kvalifikācijas prasībām.

1. **Eksāmena adresāts**

Izglītojamie, kuri kārto profesionālās kvalifikācijas eksāmenu profesionālās izglītības programmas noslēgumā.

1. **Eksāmena uzbūve**
   1. Eksāmens sastāv no divām daļām:
      1. Teorētiskā daļa (T).

Profesionālās kvalifikācijas eksāmena teorētisko daļu veido jautājumi, uz kuriem izglītojamie atbild mutiski atbilstoši profesijas kvalifikācijas prasībām.

* + 1. Profesionālās kvalifikācijas eksāmena praktiskā daļa ir izstrādātā kvalifikācijas eksāmena teorētiskā darba aizstāvēšana (P).
  1. Teorētiskā un praktiskā daļa pārbauda eksaminējamās personas zināšanas un prasmes, kas iegūtas mācību laikā atbilstoši profesijas kvalifikācijas prasībām, un tās vērtē attiecībā 1 (T) : 2 (P).

1. **Teorētiskās daļas saturs**

Teorētiskā daļā tiek pārbaudītas audzēkņa zināšanas, izpratne un prasmes, raksturojot latviešu un ārzemju komponistu daiļradi, tematiku, žanrus, mūzikas izteiksmes līdzekļus.

1. **Praktiskās daļas saturs**
   1. Profesionālās kvalifikācijas eksāmena praktiskā daļā prezentē kvalifikācijas eksāmena teorētisko darba struktūru veido atbilstoši Metodiskajiem norādījumiem (Pielikums).
   2. Profesionālās kvalifikācijas eksāmena teorētiskā darba apjoms ir ne   
      mazāks par 15 lpp.
2. **Vērtēšanas kārtība**
   1. Kvalifikācijas eksāmena teorētisko un praktisko daļu vērtē profesionālā kvalifikācijas eksāmena komisija.
   2. Eksāmena teorētiskās daļas vērtējuma protokols ir pieejams kvalifikācijas eksāmena komisijai eksāmena praktiskās daļas norises laikā.
   3. Pēc profesionālās kvalifikācijas eksāmena abu daļu norises komisija pieņem lēmumu par vērtējumu un sniedz priekšlikumu tās izglītības iestādes vadītājam, kura īsteno attiecīgo izglītības programmu, piešķirt eksaminējamām personām attiecīgo profesionālo kvalifikāciju. Lēmumu ieraksta profesionālās kvalifikācijas eksāmena protokolā. Protokolu divos eksemplāros paraksta visi komisijas locekļi. Eksaminējamās personas ar komisijas lēmumu par vērtējumu iepazīstina tā pieņemšanas dienā.
   4. Kopējais maksimāli iegūstamais punktu skaits 4. profesionālās kvalifikācijas līmenim ir 300 punkti:
      1. teorētiskajā daļā maksimāli iegūstamais punktu skaits ir 100;
      2. praktiskajā daļā maksimāli iegūstamais punktu skaits ir 200 punkti.
   5. Eksāmena teorētiskajā un praktiskajā daļā iegūtais kopējais punktu skaits nosaka vērtējumu ballēs atbilstoši vērtēšanas skalai 4. profesionālās kvalifikācijas līmenim:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Iegūto punktu skaits | 1–53 | 54–105 | 106–157 | 158–209 | 210–225 | 226–240 | 241–255 | 256–270 | 271–285 | 286–300 |
| Vērtējums  ballēs | 1 | 2 | 3 | 4 | 5 | 6 | 7 | 8 | 9 | 10 |

* 1. Profesionālās kvalifikācijas eksāmena teorētiskās daļas vērtēšanas kritēriji un skala:

|  |  |  |  |  |  |
| --- | --- | --- | --- | --- | --- |
| Vērtēšanas kritēriji un iegūstamais punktu skaits | | | | | Iegūtie punkti |
| 1. **Analītiskās iemaņas un prasmes.**   Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| 1. **Teorētiskās zināšanas un prasmes.**   Maksimālais punktu skaits – **30** | | | | | |
| Vāji | Viduvēji | Labi | Ļoti labi | Izcili |  |
| 1-15 | 16-24 | 25 | 26-28 | 29-30 |
| 1. **Vēsturiskās zināšanas un prasmes.**   Maksimālais punktu skaits – **30** | | | | | |
| Vāji | Viduvēji | Labi | Ļoti labi | Izcili |  |
| 1-15 | 16-24 | 25 | 26-28 | 29-30 |
| *Iegūtie punkti kopā:* | | | | |  |

* 1. Profesionālās kvalifikācijas eksāmena praktiskās daļas vērtēšanas kritēriji un vērtēšanas skala:

|  |  |  |  |  |  |
| --- | --- | --- | --- | --- | --- |
| Vērtēšanas kritēriji un iegūstamais punktu skaits | | | | | Iegūtie punkti |
| 1. **Teorētiskā darba struktūra, mērķu un uzdevumu formulējums, izklāsta loģika.**   Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| 1. **Darba satura ietilpīgums.** Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| 1. **Profesionālās terminoloģijas un literārās valodas lietojums.** Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| 1. **Darba tehniskais noformējums.** Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| 1. **Darba prezentācija un diskusijas prasme darba aizstāvēšanā (argumentācija un profesionālās terminoloģijas lietojums).** Maksimālais punktu skaits – **40** | | | | | |
| Vāji | Viduvēji | Labi | Ļoti labi | Izcili |  |
| 1-21 | 22-32 | 33-34 | 35-38 | 39-40 |
| *Iegūtie punkti kopā:* | | | | |  |

Pielikums

**Profesionālās kvalifikācijas eksāmena**

**izglītības programmā „Mūzikas vēsture un teorija”**

**praktiskās daļas teorētiskā darba metodiskie norādījumi**

**SATURS**

1. **Darba struktūra**
2. **Darba noformējums**
3. **Izmantotās literatūras un citu avotu saraksts**
4. **Atsauču noformēšana**
5. **Tabulas, nošu piemēri un citi attēli**
6. **Īpašvārdu rakstība**

**Pielikums**

1. **Darba struktūra**

Darba struktūra kā obligātas paredz šādas sastāvdaļas:

* **Titullapa**
* **Saturs**

Pēc satura lappuses, ja nepieciešams, uz atsevišķas lapas darbā ievieto tekstā izmantoto saīsinājumu un simbolu skaidrojumu.

* **Ievads**

Ievads ir darba vizītkarte, kurai jāieinteresē potenciālais lasītājs, iezīmējot problēmu un sniedzot priekšstatu par darba saturu un sagaidāmo rezultātu.

Ievadā autors pamato temata izvēli un aktualitāti, formulē problēmu vai pētāmo jautājumu, izvirza darba mērķi un uzdevumus, apraksta mērķa sasniegšanai lietotās pētniecības metodes – „instrumentus”, ar kuru palīdzību īstenoti izvirzītie uzdevumi. Ievadā var iezīmēt izvēlētās tēmas izpētes līmeni, norādīt darba gaitā izmantotos galvenos avotus, precizēt pētījuma hronoloģiskos un tematiskos ietvarus. Te parasti arī piesaka un argumentē izstrādātā darba struktūru.

* **Darba pamatdaļa – nodaļas ar apakšnodaļām**

Teksta pamatdaļa ietver pētāmās problēmas analīzi un studenta veiktā pētījuma izklāstu. Pamatdaļas struktūra var būt dažāda – to nosaka konkrētais temats un pētījuma mērķis. Parasti sāk ar vispārīgāku, plašāku jautājumu atspoguļojumu un ar katru nākamo nodaļu arvien vairāk tuvojas autora oriģinālveikuma aprakstam un secinājumiem.

* **Secinājumi**

Vietēja rakstura secinājumus autors var formulēt jau nodaļu noslēgumos, taču jebkurā gadījumā par akadēmiskā darba obligātu sastāvdaļu ir uzskatāms kopējais noslēgums. Tā veidojums ir atkarīgs no pētāmās tēmas. Dažkārt pētījuma gaitā iegūtos secinājumus pārskatāmāk formulēt kā kopsavilkumu strukturētu tēžu veidā, bet citkārt tos labāk izklāstīt saistītā tekstā.

* **Literatūra un citi avoti**

Šajā sarakstā ievieto visus literāros un citus avotus, kas izmantoti pētnieciskā darba tapšanā (sk. paraugu 3. pielikumā).

**Pielikums**

Pamattekstam var pievienot Pielikumu, tajā iekļaujot analizēto skaņdarbu formas shēmas, nošu piemērus, ilustratīvo materiālu, interviju transkriptus, anketu paraugus un citus ar pētāmo tēmu saistītus materiālus, uz kuriem tiek sniegtas atsauces pamattekstā.

1. **Darba noformējums**

Darbam jābūt datorsalikumā uz A4 formāta lapām, kurām apdrukāta viena lappuse. Pamatteksta burtu lielums ir 12 punkti, virsrakstu burtu lielums – 14 punkti. Ieteicamais fonts – *Times New Roman*, atstarpe starp rindām – 1,5.

Ieteicamās atkāpes no lapas malām: 30 mm no kreisās puses, 20–25 mm – no labās puses, augšas un apakšas. Katru jaunu rindkopu sāk ar atkāpi.

Katrai nodaļai jāsākas jaunā lappusē, bet apakšnodaļas turpina rakstīt jau iesāktajā lappusē. Nodaļu virsrakstus raksta ar lielajiem burtiem (*Caps Lock*) treknrakstā (*Bold*), bet apakšnodaļu virsrakstus – ar mazajiem burtiem treknrakstā. Nodaļu un apakšnodaļu virsrakstus novieto rindas centrā. Aiz virsraksta punktu neliek. Starp pamatnodaļas virsrakstu un tekstu jābūt vienai brīvai līnijai (1 *Enter*), bet apakšnodaļu virsrakstus no teksta ar brīvu līniju neatdala.

Lappuses numurē ar arābu cipariem. Uz titullapas numuru (1) neraksta, bet nākamo lapu numurē kā 2.

Pielikumu no darba atdala ar lapas centrā novietotu virsrakstu PIELIKUMS (burtu lielums – 22, *Times New Roman, Bold*). Šo lappusi numurē (tā ir pēdējā lapa, uz kuras būs lapas numurs**)** un uzrāda satura rādītājā, savukārt pielikums kopējā darba apjomā ieskaitīts netiek. Ja pielikums ietver vairākus materiālus, tie tiek secīgi numurēti.

1. **Izmantotās literatūras un citu avotu saraksts**

Visi izmantoto materiālu bibliogrāfiskie apraksti tiek kārtoti alfabēta secībā pēc autora vai citas atbildīgās personas (sastādītāja, redaktora) uzvārda, ignorējot partikulas *von, de, van* u. tml.; ja autors, sastādītājs vai redaktors nav norādīts, tiek ņemts vērā darba nosaukuma pirmais burts. Vispirms tiek sniegti darbi, kuru nosaukumos izmantots latīņu alfabēts, pēc tam – darbi, kuru nosaukumi rakstīti kirilicā un kuri tiek kārtoti krievu alfabēta secībā.

Dokumenta lappuses saīsinājumā pieraksta: „lpp.” – latv. val.; „c.” – krievu val.; „S.” – vācu val.; „p.” (vienskaitlī) vai „pp.” (daudzskaitlī) – angļu val.Gadskaitļus un datumus raksta ar arābu cipariem.

Akadēmiskajos darbos iespējams, taču nav obligāts saraksta dalījums divās sekcijās[[1]](#footnote-1): 1. **Literatūra** (grāmatas, raksti no krājumiem, periodikas materiāli u. c.), 2. **Citi avoti** (nepublicēti materiāli, intervijas, anotācijas, elektroniskie informācijas avoti u. tml.). Ja nepieciešams, atsevišķi var nošķirt sadaļas *Notogrāfija*, *Diskogrāfija* u. tml.

Turpinājumā piedāvāts iespējamais modelis literatūras un citu avotu saraksta noformējumam; vienlaikus jāuzsver, ka zinātniskajā praksē par vienlīdz lietojamām ir atzītas vairākas bibliogrāfisko norāžu sistēmas. Students kopā ar vadītāju ir tiesīgs izvēlēties un **konsekventi** lietot jebkuru no starptautiski atzītām sistēmām. Gan speciālajā literatūrā, gan tīmeklī ir atrodama detalizēta informācija par bibliogrāfisko aprakstu veidošanu[[2]](#footnote-2); iepazīstoties ar to, iespējams izraudzīties arī citu saraksta noformēšanas modeli – atšķirīgu no šeit piedāvātā.

**Noformēšanas pamatshēma**

**Grāmata**

Autora (vai sastādītāja) uzvārds, vārds (iekavās publikācijas gads[[3]](#footnote-3)). *Grāmatas nosaukums slīprakstā*. Izdošanas vieta: izdevniecība

\* Grāmatas, raksta autoram norāda: uzvārdu, iniciāli. Ja darbam ir vairāk nekā trīs autori, raksta pirmos trīs un „u. c.” Ja grāmatai nav autora, bet ir atbildīgais redaktors vai sastādītājs, tad apraksta sākumā min viņu. Ja darba izdošanas gads nav norādīts, raksta „[b. g.]”. Darbam citās valodās izmanto saīsinājumu latīņu val. „[s. a.]”.

Pēc līdzīgas shēmas tiek aprakstīti arī **nošizdevumi**.

P a r a u g i:

Stumbre, Silvija (1959). *Emilis Melngailis*. Rīga: Latvijas Valsts izdevniecība

Tomāss, Eduards (red., 1940). *Baltijas skolotāju seminārs: 1870–1919*. Rīga: Bijušā Baltijas skolotāju semināra audzēkņu un skolotāju biedrība

Vītols, Jāzeps (1988). *Dziesmas balsij un klavierēm*. Sast. Pēteris Plakidis. Rīga: Liesma

**Raksts krājumā**

Autora uzvārds, vārds (gads). Raksta nosaukums taisnrakstā. *Rakstu krājuma nosaukums slīprakstā*. Ziņas par sastādītāju, redaktoru vai tml. Izdošanas vieta: izdevniecība, raksta lappuses (no–līdz)

P a r a u g s:

Šarkovska-Liepiņa, Ilze (2010). Burkarda Valdisa personība renesanses, ziemeļu humānisma un reformācijas ideju kontekstā. *Mūzikas akadēmijas raksti*, 7. Sast. Baiba Jaunslaviete. Rīga: JVLMA, 6.–28. lpp.

**Raksts laikrakstā**

Autora uzvārds, vārds (gads). Raksta nosaukums taisnrakstā. *Laikraksta nosaukums slīprakstā*. Avīzes datums, raksta lappuses (no–līdz) norādāmas, ja izdevumā to ir vairāk par astoņām.

P a r a u g s:

Lūsiņa, Inese (2014). Galantes talanti – mūsu dārgakmeņi. *Diena.* 26. februāris, 17. lpp.

**Raksts žurnālā**

Autora uzvārds, vārds (gads). Raksta nosaukums taisnrakstā. *Žurnāla nosaukums slīprakstā* žurnāla numurs, raksta lappuses (no–līdz)

P a r a u g s:

Medne, Ilze (2013). Filips Hiršhorns: drosme būt tam, kas esi. *Mūzikas Saule* 2, 22.–25. lpp.

**Interneta avots**

Raksta autors vai kolektīvais autors (gads – ja ir). *Izmantotā materiāla nosaukums*. Norāde, ka materiāls ņemts no interneta, iekavās minot datumu, kad tas aplūkots. Interneta adrese

P a r a u g s:

Šuriņš, Armands (2011). *Uzskates līdzekļu kopums viduslaiku, renesanses un baroka mūzikas apguvei* (skatīts 2014. gada 1. janvārī). [http://www.jmrmv.lv/content/uploads/A.Surins.pdf](http://www.jmrmv.lv/content/uploads/A.Surins.pdf%20)

**Muzeja vai arhīva materiāls**

Dokumenta autora uzvārds, vārds (ja ir) (iekavās gads – ja ir). Dokumenta nosaukums. *Lietas nosaukums.* Glabājas [muzeja vai arhīva nosaukums]. Numurs (šifrs), izmantotā(s) lappuse(s)

P a r a u g s:

Brehmane-Štengele, Milda (1938). Vēstule Lūcijai Garūtai. *Mildas Brehmanes-Štengeles vēstules Lūcijai Garūtai, 1920–1977*. Glabājas Rakstniecības un mūzikas muzejā, inventāra nr. 65421, 7. lpp.

**Intervija**

Intervētās personas uzvārds, vārds (gads). Intervija. Dati par intervētāju; ja ir, tad arī citas precīzākas ziņas – intervijas vieta, konkrēts laiks, materiāla glabāšanās vieta

P a r a u g s:

Bušs, Santa (2010). Intervija. Ievas Ginteres pieraksts 5. februārī Rīgā, Spīķeros, Latvijas Mūzikas informācijas centrā, glabājas I. Ginteres privātarhīvā

**Skaņierakstu albums**

Slīprakstā albuma nosaukums. Ja nepieciešams, kvadrātiekavās taisnrakstā sīkākas ziņas par interesējošo atskaņojumu. Izdošanas vieta (ja norādīta), izdevniecība, izdevuma numurs (ja norādīts), izdošanas gads, kvadrātiekavās albuma veids (skaņuplate, audiokasete, CD albums vai tml.)

P a r a u g s:

*French Flute Music* [tai skaitā Andrē Žolivē *Pieci buramvārdi* Roberta Aitkena ieskaņojumā]. Åkersberga: BIS, BISCD184, 1988 [CD albums]

**4. Atsauču noformēšana**

Akadēmiskajos darbos obligāti jālieto bibliogrāfiskās atsauces jeb vēres tad, ja tekstā izmantots citāts, pieminēts kāds avots, zinātnisks pētījums, raksts, grāmata, aprakstīts kāds piemērs vai vienreizējs gadījums, kas nav vispārzināms, izklāstīts kādas personas viedoklis, uzskats, koncepcija, teorija, secinājumi.

Citāti jānorobežo no pārējā teksta ar pēdiņām. Ja kāds fragments no citāta tiek izlaists, tas tiek norādīts ar kvadrātiekavās iekļautu divpunkti: [..].

Ja cita autora doma sniegta nevis kā citāts, bet brīva pārstāsta veidā, to nenodala ar pēdiņām; taču nepieciešama ne vien atsauce beigās, bet arī kāda ievadoša norāde pārstāsta sākumā.

**Atsauču noformējuma praksē tiek lietoti dažādi modeļi.** Šeit piedāvāti divi no tiem.

**1. modelis:**

* visas atsauces tiek sniegtas zemsvītras norādēs pilnā veidā (pozitīvais aspekts – lasītājs uzreiz, bez šķirstīšanas, redz interesējošo avotu; tiesa, ja zemsvītras norāžu ir ļoti daudz, turklāt piedevām sniegti arī komentāri, šis modelis varētu kļūt *smagnējs* un neērts).

P a r a u gs:

Džims Samsons norāda: „Tās ir abstrakcijas, kuru pamatprincipi izriet no konkrētiem skaņdarbiem”[[4]](#footnote-4).

Inese Žune atzīmē, ka P. Dambja mūzikai ir raksturīgs intelektuālisms[[5]](#footnote-5).

**2. modelis:**

* atsauces uzrakstu un grāmatu publikācijāmtiek sniegtas tūdaļ pēc citāta vai pārstāsta saīsinātā veidā un iekavās. Tiek minēts:

a) citētā autora vai citas atbildīgās personas (redaktora, sastādītāja) uzvārds (ja atbildīgā persona nav norādīta – citētā avota nosaukums slīprakstā),

b) izdevuma gads (ja tas zināms),

c) ja nepieciešams norādīt konkrētu lappusi, aiz kola arī lappuses numurs;

* atsauces uzinterneta resursiem, nepublicētiem materiāliem(intervijām, arhīva dokumentiem u. tml.),kā arīnošu un skaņierakstu izdevumiemtiek sniegtas līdzīgi kā 1. modeļa ietvaros – zemsvītrā un pilnā veidā.

P a r a u g i:

Džims Samsons norāda: „Tās ir abstrakcijas, kuru pamatprincipi izriet no konkrētiem skaņdarbiem” (Samson 1989: 213). Iepazīšanās ar Lūcijas Garūtas vēstulēm ļauj secināt, ka Milda Brehmane-Štengele bijusi viņas vislabākā draudzene[[6]](#footnote-6).

Lai kurš no modeļiem tiktu izraudzīts, darba beigās jāsniedz izmantotās literatūras un citu avotu saraksts (sīkāk par to sk. 4. sadaļu).

**5. Tabulas, nošu piemēri un citi attēli**

Jebkurā darbā iespējams iekļaut dažāda veida tabulas, shēmas, nošu piemērus un attēlus, taču, ja to apjoms aizņem vairāk par pusi lappuses, šie materiāli jāievieto pielikumā.

Tabulu un shēmu satura skaidrojumam un secinājumiem, kādi no tām ir izdarāmi, vienmēr jābūt ietvertiem tekstā. Darbā iekļautās tabulas ir jānumurē nodaļu ietvaros (piemēram, 4.5. tabula – ceturtās nodaļas piektā tabula). Tabulas numuru raksta virs tabulas, bet tās nosaukumu – rindas centrā zem tabulas, neliekot pēc nosaukuma punktu.

Par attēliem sauc visas darbā ietvertās diagrammas, grafikus, zīmējumus, formu shēmas utt. Attēlus noformē līdzīgi kā tabulas, tikai ar to atšķirību, ka attēla nosaukumu raksta zem attēla. Attēli, tāpat kā tabulas, ir jānumurē nodaļu ietvaros (piem., 2.2. attēls – otrās nodaļas otrais attēls).

JVLMA akadēmiskajos darbos nošu piemēru apzīmēšanai saglabājams apzīmējums „nošu piemērs”. Piemēra numuru, kā arī tā nosaukumu (autors, skaņdarbs, tēma u. tml.) raksta virs piemēra labajā pusē.

Tabulu, attēlu un nošu piemēru numerācijas ir atsevišķas (3.1. attēls; 3.2. attēls; ...; 3.1. tabula; 3.2. tabula; ...; 3.1. nošu piemērs; 3.2. nošu piemērs; ...). Vārds „attēls” tekstā jāraksta saīsināti (sk.1.7. att.), līdzīgi saīsināma arī norāde uz nošu piemēru (sk. 3.1. nošu piem.). Nepieciešamības gadījumā (ja piemērs lielāks) lietojamas šādas norādes: sk. 3.1. nošu piem. nākamajā lappusē; sk. nošu piem. 2. pielikumā.

1. **Īpašvārdu rakstība**

Pieminot tekstā personu pirmoreiz, svarīgi norādīt ne vien uzvārdu un iniciāli, bet arī pilnu vārdu (ja to iespējams noskaidrot).

Atveidojot latviešu valodā citvalodu īpašvārdus, tie jālatvisko atbilstoši izrunai un latviešu valodas gramatikai. Minot šos īpašvārdus pirmoreiz, iekavās vēlams sniegt arī oriģinālrakstību (*slīprakstā*); izņēmums varētu būt vienīgi vispārpazīstami nelatviskas cilmes īpašvārdi (Mocarts, Bēthovens u. tml.), kuriem oriģinālu var nenorādīt.

Labi palīglīdzekļi citvalodu īpašvārdu latviskojumā ir izdevniecības *Zinātne* izdotie materiāli par dažādu valodu īpašvārdu atveidu. Jaunākie no šiem izdevumiem pieejami izdevniecības *Zinātne* grāmatnīcā, savukārt pilns izdevumu komplekts – LNB Humanitāro zinātņu lasītavā. Ieteicami materiāli ir arī Jāņa Torgāna *Personvārdu saraksts* (2004, glabājas JVLMA Grāmatu nodaļā) un viņa veidotā sadaļa *Pareizrakstība* žurnāla *Mūzikas Saule* mājaslapā (<http://www.muzikassaule.lv/orthography/>).

Tāpat var noderēt *Latvijas padomju enciklopēdijas* 10-2. sējums (Rīga: Galvenā enciklopēdiju redakcija, 1988), kas ietver plašu īpašvārdu rādītāju (glabājas JVLMA Grāmatu nodaļā). Tiesa, šis avots jālieto uzmanīgi: tajā minētās īpašvārdu latviskojuma versijas jāsalīdzina ar mūsdienās pieņemtajām, jo, kaut arī samērā nedaudzos gadījumos, tomēr atsevišķu īpašvārdu rakstība kopš 20. gs. 80. gadu beigām ir mainījusies.

**Titullapas noformējuma paraugs**

**JĀZEPA MEDIŅA RĪGAS MŪZIKAS VIDUSSKOLA**

Profesionālās vidējās izglītības programmas  
*Mūzikas vēsture un teorija*

4. kursa izglītojamās

**Jautrītes Stabulītes**

kvalifikācijas eksāmena teorētiskais darbs

**MAKSA RĒGERA**

***WACHET AUF, RUFT UNS DIE STIMME*:**

**STILISTIKA UN INTERPRETĀCIJA**

Darba vadītāja

prof. *Dr. art.* **Sibilla Pedāle**

Rīga, 2023

**Satura rādītāja noformējuma paraugs**

**SATURS**

|  |  |
| --- | --- |
| **IEVADS**   1. **NODAĻAS NOSAUKUMS**    1. Apakšnodaļas nosaukums    2. Apakšnodaļas nosaukums       1. Punkta nosaukums       2. Punkta nosaukums 2. **NODAĻAS NOSAUKUMS**    1. Apakšnodaļas nosaukums    2. Apakšnodaļas nosaukums    3. Apakšnodaļas nosaukums 3. **NODAĻAS NOSAUKUMS**    1. Apakšnodaļas nosaukums    2. Apakšnodaļas nosaukums   **NOSLĒGUMS**  **LITERATŪRA UN CITI AVOTI**  **PIELIKUMS**   1. Pielikuma sadaļas nosaukums 2. Pielikuma sadaļas nosaukums | lpp.  3  4  4  7  7  10  12  13  15  18  20  20  25  30  32  35 |

**Literatūras un citu avotu saraksta paraugs**

**Literatūra un citi avoti**

Brehmane-Štengele, Milda (1938). Vēstule Lūcijai Garūtai. *Mildas Brehmanes-Štengeles vēstules Lūcijai Garūtai, 1920–1977.* Glabājas Rakstniecības un mūzikas muzejā, inventāra nr. 65421, 7. lpp.

Bušs, Santa (2010). Intervija. Ievas Ginteres pieraksts 5. februārī Rīgā, Spīķeros, Latvijas Mūzikas informācijas centrā, glabājas I. Ginteres privātarhīvā

Lūsiņa, Inese (2014). Galantes talanti – mūsu dārgakmeņi. *Diena.* 26. februāris, 17. lpp.

Šarkovska-Liepiņa, Ilze (2010). Burkarda Valdisa personība renesanses, ziemeļu humānisma un reformācijas ideju kontekstā. *Mūzikas akadēmijas raksti*, 7. Sast. Baiba Jaunslaviete. Rīga : JVLMA, 6.–28. lpp.

Medne, Ilze (2013). Filips Hiršhorns: drosme būt tam, kas esi. *Mūzikas Saule* 2, 22.–25. lpp.

Samson, Jim (1989). Chopin and genre. *Music Analysis* 8/3. Oxford: Basil Blackwell, pp. 213–231

Stumbre, Silvija (1959). *Emilis Melngailis*. Rīga: Latvijas Valsts izdevniecība

Šuriņš, Armands (2011). *Uzskates līdzekļu kopums viduslaiku, renesanses un baroka mūzikas apguvei*. Interneta resurss(skatīts 2014. gada 1. janvārī). <http://www.jmrmv.lv/content/uploads/A.Surins.pdf>

Tomāss, Eduards (red., 1940). *Baltijas skolotāju seminārs: 1870–1919*. Rīga: Bijušā Baltijas skolotāju semināra audzēkņu un skolotāju biedrība

Žune, Inese. *Dambis, Pauls*. Interneta resurss(skatīts 2014. gada 7. martā). <http://www.lmic.lv/core.php?pageId=722&id=277&profile=1>

1. Šāds dalījums ir lietderīgs tad, ja dažāda veida avotu skaits ir liels; citos gadījumos var aprobežoties ar vienotu sarakstu. [↑](#footnote-ref-1)
2. Sk., piemēram, šādus interneta resursus:

   Ūdre, Dace (2012). *Bibliogrāfiskās norādes un atsauces.* <http://lbbjss.wordpress.com/2012/04/04/bibliografiskas-norades-un-atsauces/>

   Cardiff University (2013). *Citing and Referencing in the Harvard Style.* <http://www.cardiff.ac.uk/insrv/resources/guides/inf057.pdf>

   American Anthropological Association (2014). *Publishing Style Guide.* <http://www.aaanet.org/publications/guidelines.cfm> [↑](#footnote-ref-2)
3. Ja ir viens autors vairākiem darbiem, kas izdoti vienā un tai pašā gadā, tad pie izdošanas gada tiek pievienota norāde a, b vai c – piemēram, “Žune, Inese (2010a)”. Līdzīga norāde tiek sniegta arī, citējot attiecīgo darbu: “(Žune 2010a)”. [↑](#footnote-ref-3)
4. Samson, Jim (1989). Chopin and genre. *Music Analysis* 8/3. Oxford: Basil Blackwell, pp. 213–231 [↑](#footnote-ref-4)
5. Žune, Inese. *Dambis, Pauls*. Interneta resurss(skatīts 2014. gada 7. martā). <http://www.lmic.lv/core.php?pageId=722&id=277&profile=1> [↑](#footnote-ref-5)
6. Brehmane-Štengele, Milda. *Mildas Brehmanes-Štengeles vēstules Lūcijai Garūtai, 1920–1977*. Glabājas Rakstniecības un mūzikas muzejā, inventāra nr. 65421 [↑](#footnote-ref-6)